**ΔΙΑΓΩΝΙΣΜΑ ΑΡΧΑΙΩΝ ΠΡΟΣΑΝΑΤΟΛΙΣΜΟΥ Γ ΛΥΚΕΙΟΥ (Γανθρ1)**

**Β 4ΜΗΝΟΥ 2024-2025**

Ἀνδοκίδης, Περὶ τῆς πρὸς Λακεδαιμονίους εἰρήνης 1-4

*Το 392 π.Χ., κατά τη διάρκεια του Κορινθιακού πολέμου, ο Ανδοκίδης εστάλη για διαπραγματεύσεις στη Σπάρτη. Μετά την επιστροφή του υπερασπίστηκε με τον λόγο αυτόν την προοπτική ειρήνης με τους Λακεδαιμονίους.*

**ΚΕΙΜΕΝΟ**

Ὅτι μὲν εἰρήνην ποιεῖσθαι δικαίαν ἄμεινόν ἐστιν **ἢ πολεμεῖν**, δοκεῖτέ μοι, ὦ Ἀθηναῖοι, πάντες

γιγνώσκειν· ὅτι δὲ οἱ ῥήτορες τῷ μὲν ὀνόματι**2** τῆς εἰρήνης συγχωροῦσι**1** , τοῖς δ’ ἔργοις ἀφ’ ὧν

ἂν ἡ εἰρήνη γένοιτο ἐναντιοῦνται, τοῦτο δὲ οὐ πάντες αἰσθάνεσθε. Λέγουσι γὰρ ὡς ἔστι

δεινότατον τῷ δήμῳ, γενομένης εἰρήνης, ἡ νῦν οὖσα πολιτεία μὴ καταλυθῇ. Εἰ μὲν οὖν

μηδεπώποτε πρότερον ὁ δῆμος ὁ [τῶν] Ἀθηναίων εἰρήνην ἐποιήσατο πρὸς Λακεδαιμονίους,

εἰκότως ἂν ἐφοβούμεθα αὐτὸ διά τε τὴν ἀπειρίαν **τοῦ ἔργου** διά τε τὴν ἐκείνων ἀπιστίαν· ὅπου3

δὲ πολλάκις ἤδη πρότερον εἰρήνην ἐποιήσασθε δημοκρατούμενοι, πῶς οὐκ εἰκὸς ὑμᾶς πρῶτον

ἐκεῖνα σκέψασθαι τὰ τότε γενόμενα; Χρὴ γάρ, ὦ Ἀθηναῖοι, **τεκμηρίοις** χρῆσθαι τοῖς πρότερον

γενομένοις περὶ τῶν μελλόντων ἔσεσθαι. Ἡνίκα τοίνυν ἦν μὲν ὁ πόλεμος ἡμῖν ἐν Εὐβοίᾳ, Μέγαρα

δὲ εἴχομεν καὶ Πηγὰς καὶ Τροιζῆνα, εἰρήνης ἐπεθυμήσαμεν, καὶ Μιλτιάδην τὸν Κίμωνος

ὠστρακισμένον καὶ ὄντα ἐν Χερρονήσῳ κατεδεξάμεθα δι’ αὐτὸ τοῦτο, πρόξενον ὄντα

Λακεδαιμονίων, ὅπως πέμψαιμεν εἰς Λακεδαίμονα προκηρυκευσόμενον περὶ σπονδῶν. Καὶ

τότε ἡμῖν εἰρήνη ἐγένετο πρὸς Λακεδαιμονίους ἔτη πεντήκοντα, καὶ ἐνεμείναμεν ἀμφότεροι

ταύταις **ταῖς σπονδαῖς** ἔτη τριακαίδεκα.

ΛΕΞΙΛΟΓΙΟ

**1**συγχωρῶ: υποχωρώ, συμβιβάζομαι / συμφωνώ, συναινώ

**2**ὄνομα τῆς εἰρήνης *αντί* εἰρήνη

**3**ὅπου: (εδώ) επειδή

ΠΑΡΑΤΗΡΗΣΕΙΣ

1. Να μεταφραστεί το απόσπασμα: «Ὅτι μὲν εἰρήνην ποιεῖσθαι … περὶ τῶν μελλόντων ἔσεσθαι».

**Μονάδες 20**

1. Με ποια επιχειρήματα ο Ανδοκίδης προσπαθεί να πείσει τους Αθηναίους για το ενδεχόμενο συνθήκης ειρήνης με τους Λακεδαιμόνιους.

**Μονάδες 10**

1. Να γραφούν οι τύποι που ζητούνται:

ἄμεινον: η δοτική πληθυντικού στο θηλυκό γένος (στον ίδιο βαθμό)

μοι: η δοτική ενικού στο γ΄ πρόσωπο

πάντες: η γενική ενικού στο θηλυκό γένος

πρότερον: ο υπερθετικός βαθμός

τῶν μελλόντων: η δοτική πληθυντικού στο ίδιο γένος

γιγνώσκειν: το β΄ ενικό ευκτικής αορίστου β΄ στην ίδια φωνή

γένοιτο: το β΄ ενικό προστακτικής αορίστου β΄ στην ίδια φωνή

λέγουσι: το απαρέμφατο παθητικού αορίστου

σκέψασθαι: η ονομαστική πληθυντικού της μετοχής παρακειμένου στο θηλυκό γένος

χρῆσθαι: το β΄ ενικό οριστικής παρατατικού

**Μονάδες 10**

1. α) Να αναγνωριστούν συντακτικά οι έντονα γραμμένες λέξεις του κειμένου.

**(Μονάδες 4)**

β) Στη δεύτερη περίοδο λόγου του κειμένου υπάρχει ενδοιαστική πρόταση. Να την εντοπίσετε και να την καταγράψετε (με όλους τους όρους που περιλαμβάνει) και να προσδιορίσετε τη συντακτική της λειτουργία.

**(Μονάδες 4)**

γ) Να χαρακτηρίσετε ως προς το είδος τους τις δύο εμφατικότερα γραμμένες και διπλά υπογραμμισμένες μετοχές του κειμένου, και στη συνέχεια να τις αναλύσετε σε ισοδύναμες προτάσεις.

 **(Μονάδες 2)**

**ΕΝΔΕΙΚΤΙΚΕΣ ΑΠΑΝΤΗΣΕΙΣ**

**Παρατήρηση 1**

**ΜΕΤΑΦΡΑΣΗ (Όλου του κειμένου)**

Μου δίνετε την εντύπωση, Αθηναίοι, ότι όλοι γνωρίζετε ότι είναι καλύτερο να συνάψετε μια δίκαιη ειρήνη παρά να διεξάγετε πόλεμο. Το ότι όμως, όσοι ανεβαίνουν στο βήμα συμφωνούν μεν κατ’ όνομα με τη σύναψη ειρήνης, έρχονται όμως αντίθετοι με τις πράξεις μέσω των οποίων κάτι τέτοιο θα μπορούσε να επιτευχθεί, αυτό νομίζω ότι δεν το αντιλαμβάνεστε όλοι. Λένε, λοιπόν, πώς (κατά τη γνώμη τους) υπάρχει μεγάλος κίνδυνος για τη δημοκρατική παράταξη / για το σύνολο του κοινού (ενν. των Αθηναίων) μήπως, σε περίπτωση που συναφθεί ειρήνη, (τυχόν) καταλυθεί το πολίτευμα που τώρα υπάρχει. Αν μεν, λοιπόν, ποτέ μέχρι τώρα η δημοκρατική παράταξη των Αθηναίων δεν είχε συνάψει ειρήνη με τους Λακεδαιμόνιους, εύλογα θα το φοβόμαστε αυτό και λόγω του ότι δεν θα είχαμε πείρα από τέτοιου είδους ενέργειες αλλά και εξαιτίας της δικής τους (ενν. των Λακεδαιμονίων) κακοπιστίας / αναξιοπιστίας. Αν όμως / επειδή, πολλές φορές προηγουμένως, προχωρήσατε στη σύναψη ειρήνης τελώντας υπό δημοκρατικό καθεστώς, πώς και δεν είναι φυσικό / εύλογο εσείς, πρώτα απ’ όλα, να αναλογιστείτε αυτά που συνέβησαν τότε; Πρέπει, επομένως, Αθηναίοι, να χρησιμοποιείτε όσα συνέβησαν προηγουμένως ως αποδείξεις για όσα πρόκειται να γίνουν. Όταν, λοιπόν, εμείς (ενν. παλιότερα) είχαμε πόλεμο στην Εύβοια και κατείχαμε τα Μέγαρα και τις Πηγές και την Τροιζήνα, (και) θελήσαμε τη σύναψη ειρήνης, τον Μιλτιάδη, τον γιο του Κίμωνα, αν και είχε εξοριστεί με οστρακισμό και βρισκόταν στη Χερρόνησο, τον δεχτήκαμε πίσω γι’ αυτόν τον λόγο, επειδή ήταν πρόξενος των Λακεδαιμονίων, για να τον στείλουμε στη Λακεδαίμονα (και) να προαναγγείλει, ως κήρυκας, την επιθυμία για σύναψη συνθηκών ειρήνης. Και στην περίπτωση εκείνη πετύχατε ειρήνη με τους Λακεδαιμόνιους για 50 χρόνια, και τηρήσαμε και οι 2 πιστά αυτές τις συνθήκες ειρήνης για 13 συναπτά χρόνια.

**Παρατήρηση 2**

Ο Ανδοκίδης προσπαθεί με διάφορους τρόπους να πείσει τους Αθηναίους για την ανάγκη σύναψης ειρήνης με τους Λακεδαιμονίους. Πρώτα από όλα καταβάλλει προσπάθεια να πείσει τους Αθηναίους με το επιχείρημα ότι σε ενδεχόμενη ειρήνη με τους Λακεδαιμόνιους δεν υφίσταται πραγματικός κίνδυνος αλλοίωσης του αθηναϊκού δημοκρατικού πολιτεύματος και μετατροπής του σε ολιγαρχικό. Για να στηρίξει την άποψή του αυτή, δηλώνει ότι και πριν από τον παρόντα χρόνο οι Αθηναίοι είχαν συγκρουστεί με τους Λακεδαιμόνιους και προχώρησαν σε ειρήνη, επομένως έχουν πείρα στο πώς να χειριστούν τα σχετικά ζητήματα και δεν υπάρχει λόγος να φοβάται η δημοκρατική παράταξη των Αθηναίων την κακοπιστία των Λακεδαιμονίων. Αναφέρει μάλιστα ως χαρακτηριστικό παράδειγμα τις Τριακοντούτεις σπονδές που είχαν συναφθεί στο παρελθόν, μεταξύ Αθήνας και Λακεδαίμονος, τον καιρό που υπήρχε πόλεμος στην Εύβοια. Στην περίπτωση εκείνη, δηλώνει ο Ανδοκίδης, οι Αθηναίοι πέτυχαν την τήρηση των σπονδών για 13 έτη, πράγμα που δείχνει ότι η δημοκρατική Αθήνα ήξερε πώς να διαχειριστεί τα διπλωματικά της ζητήματα με τη Λακεδαίμονα, ακριβώς προκειμένου να μη διατρέξει κίνδυνο το πατροπαράδοτο αθηναϊκό δημοκρατικό πολίτευμα.

**Παρατήρηση 3**

Ταῖς ἀμείνοσι(ν) / Οἷ, οἱ / Πάσης / Πρῶτον / Τοῖς μέλλουσιν / Γνοίης / Γενοῦ / Λεχθῆναι ή ῥηθῆναι / Αἱ ἐσκεμμέναι / Ἐχρῶ

**Παρατήρηση 4**

**Α.**

ἢ πολεμεῖν: β΄ όρος σύγκρισης μέσω του ἄμεινόν ἐστιν, με α΄ όρο το «ποιεῖσθαι».

τοῦ ἒργου: ετερόπτωτος ονοματικός προσδιορισμός, σε θέση γενικής αντικειμενικής στη λέξη «τὴν ἀπειρίαν».

τεκμηρίοις: κατηγορούμενο του αντικειμένου του απαρεμφάτου χρῆσθαι, «τοῖς γενομένοις».

ταῖς σπονδαῖς: αντικείμενο του ρήματος ἐνεμείναμεν, το οποίο συντάσσεται με δοτική.

**Β.** Η ενδοιαστική πρόταση που περιλαμβάνεται στο απόσπασμα είναι η ακόλουθη:

► «γενομένης εἰρήνης, ἡ νῦν οὖσα πολιτεία μὴ καταλυθῇ».

Στην ενδοιαστική αυτή πρόταση, η μετοχή «γενομένης», η οποία είναι υποθετική σε γενική απόλυτη, έχει τεθεί πρωθύστερα, χάριν εμφάσεως, και προλαβαίνει τη διατύπωση της πρότασης που εισάγεται με το «μη», η οποία και φέρει το βάρος του νοήματος – η πρόταση, όμως, αυτή, υποχρεωτικά, θα περικλείει τη γενική απόλυτη, διότι αυτή συμβάλλει στην πληρότητα του νοήματός της. Η ενδοιαστική πρόταση χρησιμεύει ως υποκείμενο της απρόσωπης έκφρασης «δεινότατόν ἐστι».

**Γ.**

Η μετοχή **«γενομένης»**, σύμφωνα με τα συμφραζόμενα του κειμένου, είναι μια υποθετική μετοχή, η οποία εκφράζει πιθανή / ενδεχόμενη προσδοκία / ανησυχία για το μέλλον, και βρίσκεται και σε γενική απόλυτη. Η μετοχή αυτή θα αναλυθεί, επομένως, στα αρχαία ελληνικά με τη φράση «ἐάν γένηται εἰρήνη».

Η μετοχή «**προκηρυκευσόμενον»** συνδέεται λογικά / συντακτικά με το ρήμα «ἔπεμψεν», και είναι μια τελική μετοχή συνημμένη στο αντικείμενο του ρήματος, που είναι η λέξη «Μιλτιάδην». Η μετοχή αυτή θα μετατραπεί σε τελική πρόταση ως εξής: «ἳνα Μιλτιάδης προκηρυκεύσαιτο». Στην τελική αυτή πρόταση θα χρησιμοποιηθεί υποχρεωτικά ως έγκλιση εκφοράς της η ευκτική του πλαγίου λόγου, διότι η μετοχή εξαρτάται από χρόνο ιστορικό, το ρήμα «ἔπεμψεν».